Document ID: 32008R0174

UREDBA KOMISIJE (ES) št. 174/2008
z dne 27. februarja 2008
o spremembi Uredbe Komisije (ES) št. 994/2007 o uvedbi protidampinške dajatve na uvoz fero-silicija s poreklom iz Ljudske republike Kitajske, Egipta, Kazahstana, Nekdanje jugoslovanske republike Makedonije in Rusije
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti člena 8 Uredbe,
po posvetovanju s Svetovalnim odborom,
ob upoštevanju naslednjega:
(1)
Komisija je 30. novembra 2006 z obvestilom, objavljenim v Uradnem listu Evropske unije (2), napovedala začetek protidampinškega postopka glede uvoza fero-silicija („FeSi“) s poreklom iz Ljudske republike Kitajske, Egipta, Kazahstana, Nekdanje jugoslovanske republike Makedonije in Rusije v Skupnost.
(2)
Komisija je z Uredbo (ES) št. 994/2007 (3) uvedla začasno protidampinško dajatev na uvoz FeSi, ki se trenutno uvršča pod oznake KN 7202 21 00, 7202 29 10 in 7202 29 90, s poreklom iz Ljudske republike Kitajske, Egipta, Kazahstana, Nekdanje jugoslovanske republike Makedonije in Rusije. Ukrep, ki se uporablja za ta uvoz, je dajatev ad valorem, izjema pa je izvoznik proizvajalec iz Nekdanje jugoslovanske republike Makedonije, katerega zaveza je bila sprejeta v navedeni uredbi.
(3)
Med preučevanjem, ali je cenovna zaveza še vedno izvedljiva, je bilo ugotovljeno, da so cene FeSi po uvedbi začasnih ukrepov in sprejetju zaveze še naprej nihale. Na splošno je bilo ugotovljeno, da so se cene FeSi znatno spreminjale. Zaradi zgoraj opisane spremenljivosti cen je bilo sklenjeno, da fiksne minimalne uvozne cene zaveze glede na ugotovitve iz preiskave niso več veljavna oblika ukrepa.
(4)
Za rešitev te težave je bila preučena možnost indeksiranja minimalnih uvoznih cen glede na ceno glavnega stroškovnega vložka. Vendar je bilo sklenjeno, da se spremenljivosti cen na trgu ne da pojasniti samo s povečanjem cene glavnega stroškovnega vložka, zato minimalnih uvoznih cen ni mogoče indeksirati. Zato je bilo sklenjeno, da zaveza v trenutni obliki, in sicer s fiksnimi minimalnimi cenami, ni več izvedljiva in da indeksacija cene ne bi odpravila težave, ki jo predstavlja fiksna narava minimalne cene. Zato je bilo sklenjeno, da se FeSi ne šteje več za primernega za fiksno cenovno zavezo (glej tudi uvodni izjavi 131 in 132 Uredbe Sveta (ES) št. 172/2008 (4)) in da je treba umakniti sprejetje zaveze, ki jo je ponudila zadevna družba.
(5)
Zadevna družba je bila obveščena o sklepih Komisije, dana pa ji je bila tudi možnost, da predloži pripombe.
(6)
Družba je trdila, da so razlogi Komisije za umik zaveze v nasprotju z analizo interesa Skupnosti, v kateri je v razkritju družbi navedla, da „čeprav razpoložljive informacije kažejo, da so cene FeSi v mesecih po obdobju preiskave resnično sledile naraščajočemu trendu, so se v istem obdobju zvišale tudi cene za večje stroškovne vložke FeSi“.
(7)
Glede tega je treba opozoriti, da zgoraj navedena izjava, kakor je potrjena v uvodni izjavi 106 Uredbe (ES) št. 172/2008, ne vzpostavlja povezave med razvojem cene FeSi in stroški vložkov, temveč je njen namen pojasniti gospodarski položaj industrije Skupnosti. V skladu z ustaljeno prakso Komisije v zvezi z indeksacijo minimalnih uvoznih cen se minimalne uvozne cene dejansko lahko indeksirajo samo v primerih, v katerih se cena izdelka, ki je predmet zaveze, spreminja glede na glavni vložek. V tem primeru ni bilo videti, da so stroški glavnega vložka (elektrika) povezani s povišanjem cene FeSi. Tudi če bi obstajala povezava med cenami FeSi in glavnim vložkom, pa v nasprotju s cenami blaga za druge izdelke, kot je nafta, glede na različne cene elektrike na različnih trgih ni primernega vira informacij o cenah elektrike kot osnove za indeksiranje minimalnih uvoznih cen. Poleg tega druge surovine, kot sta koks in kvarcit, prav tako predstavljajo velike, toda spremenljive dele stroškov proizvodnje FeSi. Če bi se minimalne uvozne cene indeksirale glede na ceno vsakega vložka, bi bilo treba uvesti kompleksne formule indeksiranja, zaradi česar bi določanje parametrov indeksiranja in izvajanje zaveze postala še kompleksnejša. Zato je bilo sklenjeno, da minimalnih uvoznih cen ni možno indeksirati glede na ceno glavnega stroškovnega vložka, temu ustrezno pa je bila zavrnjena tudi trditev družbe.
(8)
Družba je nadalje trdila, da je sprememba ravni ali oblike ukrepa, začasno določenega in/ali predlaganega v dokončni fazi na podlagi informacij, ki zajemajo obdobje po obdobju preiskave, v nasprotju s prakso Komisije. V skladu s klavzulami zaveze je bila družba opozorjena, da lahko Komisija umakne sprejetje zaveze v kateri koli fazi njenega izvajanja, če se spremenijo okoliščine, ki so prevladovale v času sprejetja zaveze, ali če sta spremljanje in izvajanje zaveze neizvedljiva ter ni rešitve, ki bi bila sprejemljiva za Komisijo. Na podlagi tega je bila ta trditev zavrnjena.
(9)
Družba je prav tako trdila, da je Komisija prišla do napačnega sklepa med ocenjevanjem učinkovitosti zaveze, deloma zato, ker je uporabila nepreverjene podatke iz obdobja po obdobju preiskave. Glede tega je treba opozoriti, da je Komisija sledila redni praksi, saj je za analizo primarno uporabila podatke Eurostata in redna poročila o zavezi, ki jih je predložila družba. Temu ustrezno je bila ta trditev zavrnjena.
(10)
Zato je v skladu s členom 8(9) osnovne uredbe in v skladu z zadevnimi klavzulami zaveze, ki pooblaščajo Komisijo, da enostransko umakne sprejetje zaveze, Komisija sklenila, da je treba umakniti sprejetje zaveze, ki jo je predložila družba Silmak Dooel Export Import, Jegunovce.
(11)
Hkrati s to uredbo je Svet z Uredbo (ES) št. 172/2008 uvedel dokončno protidampinško dajatev na uvoz fero-silicija s poreklom, med drugim, iz Nekdanje jugoslovanske republike Makedonije, ki se bo uporabljala za uvoz teh izdelkov, ki jih proizvaja zadevni izvoznik proizvajalec -
SPREJELA NASLEDNJO UREDBO:
Člen 1
Sprejetje zaveze, ki jo je predložila družba Silmak Dooel Export Import, Jegunovce v zvezi s protidampinškim postopkom glede uvoza fero-silicija s poreklom, med drugim, iz Nekdanje jugoslovanske republike Makedonije, se umakne.
Člen 2
Člen 2 Uredbe Komisije (ES) št. 994/2007 se razveljavi.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. februarja 2008

Labels: 18
3
4
1